《有感》
宋代·吴芾

阴阳失调燮，岁事成大饥。
我闻江湖间，细民竞流离。
疗饥已无食，卒岁还无衣。
民穷聚为盗，自古诚有之。
不谓严冬日，宛如暮春时。
里闾疫疠起，灾迍逮婴儿。
今已岁残腊，不见雪片飞。
中夜不能寐，念此方涕洟。
上天复赫怒，雷声震四维。
骤雨相继作，奔电仍交驰。
连夕不能止，远近俱忧疑。
我心更惊愕，倍畏天之威。
炷香拜庭下，再三为民祈。
愿天正时令，顺行无逆施。
反雷变作雪，盈尺以为期。
庶几宇宙内，物物各得宜。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。